Ubistvo Georgea Floyda
George Floyd bio je afroamerički muškarac porijeklom iz Fayettevillea, Sjeverna Karolina, dok je odrastau teksaškom gradu Houstonu. Umro je 25. maja 2020. u Powderhornu, naselju južno od grada Minneapolisa u državi Minnesota, Sjedinjene Američke Države. Nakon što je uhapšen i privezan lisicama na licu mjesta, policajac Derek Chauvin je držao koljeno na Floydovom vratu dok je George privezan ležao licem prema dolje na asfaltu ulice u kojoj se događaj desio. Koljeno je držao 8 minuta i 46 sekundi, od toga 2 minute i 53 sekunde nakon što Floyd nije davao znake života. Tri policajca, Tou Thao, J. Alexander Kueng i Thomas K. Lane učestvovali su u Floydovom hapšenju, pri čemu je Kueng držao Floyda za leđa, Lane za noge, a Thao je gledao i stajao u blizini. Incident je zabilježen na pametnim mobitelima prolaznika. Hapšenje je izvršeno nakon što je Floyd navodno pokušao koristiti krivotvorenu novčanicu od 20 dolara u obližnjoj prodavnici. Video snimak koji je napravio prolaznik, na kojem se vidi kako uhapšeni Floyd ponavlja "Molim te", "Ne mogu disati" i "Nemoj me ubiti", širili su se socijalnim mrežama i medijima na internetu. Sva četiri policajca otpuštena su 26. maja 2020.